E Junger muss här

E älderi Fraa aus Koppehaache,

die wolld´s nòh Jòhre nòmòl waache,

sich e neijer Mann se suche

unn dutt es Reis´ uff die Loofoode buche,

mit me Dampfer doll unn schick,

vasuchd se jetzt èmòl ihr Glick.

In zwei Koffere packt se ihr Klääder in,

sie war jò mol e bekanndi Sängerin,

villeicht denkd se, imme annere Land,

gäb´ se vun e paar Leit noch erkannd,

das wär e Ding uff demm dolle Kahn,

fangd se wirklich nochmòl se singe ahn?

Nä, eischendlich unn das iss wòhr,

hat sè das jò garnitt vòr!

E neijer Mann, der solld nur här,

das iss nitt leicht awwer a nitt schwär,

schließlich isse nimmeh jung,

im Herze awwer noch voll Schwung,

nur ihr Bään meesche nitt meh so rischdisch,

doch sie mennt, das wär nitt wischdisch,

ihr voller Geldbeidel gleicht das aus,

unn uffem Land ihr scheen Summerhaus.

Ess getter blitzschnell durch de Kopp,

Mensch, das wär villeicht e Flopp,

das hätt´ se a aarisch gär

wenn der Kerl e bissje jinger wär!

Mà sahn mòl zirka 10-15 Jòhr,

„das wär villeicht klòòr!“

Sunndaachs werd se also ingeschifft,

wo se a gleich e neddi Gesellschaft trifft,

e paar Männer sinn a debei,

doch die sinn allegar nitt frei,

hann alle hibsche Fraue und aach jingere,

nòh denne leckt ma sich die Fingere.

Dò gett`s à pletzlich durch de Sinn,

villeicht umgekehrt, haud`s bei mir a hin?

Denn was bei Männer weid unn breid,

nie unn nimmer e Selldenheid,

das mißd ra Fraa jò a gelinge,

zumal die jò noch scheen kann singe.

Gesahd, gedahn, sie briddscheld sich,

erscheind zum Esse dann am Disch,

ziehd ruckhaft hoch die Auebraue,

dò hugge zwei Alde mit ganz junge Fraue,

kä junger Mann, ´s glaabds fascht nicht,

iss in dà Näh´ unn Fern in Sicht!

Vazweifeld will´s grad schun gehn,

dò sitt´s an da Dier ääner stehn,

e Deckoffizier mit ra wunnerscheen Kapp,

häj Trudsche, mach´ jetzt nur nitt schlapp,

der Kerl ging gudd zu dà passe,

mit demm kindschde dei Geld vaprasse.

Ähs dribbeld frehlich uff ne zu,

sahd nitt „Sie“, sahd änfach „Du“,

wolle mir zwei hibsche, junge,

frischi Luft fier unser Lunge,

tanke uff emm Owwerdeck,

unn meeschlisch zu me annere Zweck,

nitt grad hie, sondern da drüben,

im Dunkelle mal das Küssen üben?

Schwubb-di-wubb, dò iss der Kerl vor Schregg,

eh ähs sich vasitt, schun wegg!

Die Moral vun der Geschichd:

Geld ällään, das helfd a nicht!

odder, noch e´mol versuch´ich´s bei Kerzelicht.

Sei Naachdgebääd fangt jetzt so ahn:

Liewer Gott, schigg ma e Mann,

der mich noch e paar Jòhr begliggt,

emm Zassa Gabor haschde a ääner geschiggd,

unn was ess Zassa ferdisch bringt,

wo das noch nitt mòl frischdisch singt,

das schaffd e Frau aus Koppehaache

leicht unn logger, alle Daache, ohne Fraache!

In deinem Namen - Amen!

Helga Wolfram-Drumm